stanford-oval/wikipedia huggingface dataset:
กองบังคับการสนับสนุนทางอากาศ

| กองบังคับการสนับสนุนทางอากาศ Aerial Reinforcement Division Police Aerial Reinforcement Unit |
| --- | --- |
เครื่องหมายนักโดดร่มชั้นพิเศษ สัญลักษณ์ค่ายนเรศวร
อาร์มตำรวจพลร่ม
เครื่องหมายราชการ
ชื่อทางการ: กองบังคับการสนับสนุนทางอากาศ
อักษรย่อ: บก.สอ. / PARU
คำขวัญ: ไม่มีอะไรที่ตำรวจพลร่มทำไม่ได้ ตายเสียดีกว่าละทิ้งหน้าที่ ตายในสนามรบ เป็นเกียรติของค่ายนเรศวร PARU Can do.
ข้อมูลองค์กร
ก่อตั้ง: 1 เมษายน, พ.ศ. 2496
หน่วยงานก่อนหน้า: หน่วยตำรวจพลร่ม (PARU) พ.ศ. 2496 - 2503 กองกำกับการสนับสนุนทางอากาศ กองบัญชาการตำรวจภูธร พ.ศ. 2503 - 2515 กองกำกับการสนับสนุนทางอากาศตำรวจตระเวนชายแดน กองบัญชาการตำรวจตระเวนชายแดน พ.ศ. 2515 - 2548
โครงสร้างเขตอำนาจ
เขตอำนาจในการปฏิบัติการ: ประเทศไทย

แผนที่เขตอำนาจของ กองบังคับการสนับสนุนทางอากาศ
เขตอำนาจตามกฎหมาย: ทั่วราชอาณาจักร
ลักษณะทั่วไป: ตำรวจ
เขตอำนาจเฉพาะทาง: กองกำลังกึ่งทหาร การปราบปรามความไม่สงบ และการควบคุมจลาจล ตระเวนชายแดน รักษาความปลอดภัย และความมั่นคง
สำนักงานใหญ่: ค่ายนเรศวร, เลขที่ 1280 ถนนเพชรเกษม ตำบลชะอำ อำเภอชะอำ จังหวัดเพชรบุรี 76120
 
ผู้บริหารหน่วยงาน: พลตำรวจตรี วันชนะ  ธรรมเสมา, ผู้บังคับการกองบังคับการสนับสนุนทางอากาศ
หน่วยงานปกครอง:  สำนักงานตำรวจแห่งชาติ  •  กองบัญชาการตำรวจตระเวนชายแดน
กองกำกับการ:  •  5 กองกำกับการ
ปฏิบัติการสำคัญ: สงครามกลางเมืองลาว การก่อการกำเริบคอมมิวนิสต์ในประเทศไทย  • เหตุการณ์ 6 ตุลา ปฏิบัติการค้นหาและกู้ภัยถ้ำหลวง ความไม่สงบในชายแดนภาคใต้ของประเทศไทย
เว็บไซต์
bppparu.go.th
กองบังคับการสนับสนุนทางอากาศ (อังกฤษ: Aerial Reinforcement Division) หรือรู้จักกันในชื่อของ ตำรวจพลร่ม (อังกฤษ: Police Aerial Reinforcement Unit: PARU) เป็นกองบังคับการภายใต้กองบัญชาการตำรวจตระเวนชายแดน สำนักงานตำรวจแห่งชาติ ก่อตั้งขึ้นเมื่อปี พ.ศ. 2496 โดยได้รับการสนับสนุนการฝึกจากสำนักข่าวกรองกลางของสหรัฐอเมริกา ในการต่อต้านการรุกรานของคอมมิวนิสต์ในยุคนั้น
กองบังคับการสนับสนุนทางอากาศ มีศักยภาพในการปฏิบัติการสงครามพิเศษ การยุทธส่งทางอากาศ และการยุทธเคลื่อนที่ทางอากาศสูง สามารถปฏิบัติงานได้ทั่วปรเทศ โดยกำลังส่วนหน้าสามารถเคลื่อนย้ายได้ภายใน 30 นาที และกำลังส่วนใหญ่เคลื่อนที่ได้ภายใน 2 ชั่วโมง ตามขีดความสามารถของอากาศยานสนับสนุน
คติประจำใจของตำรวจพลร่ม คือ "ไม่มีอะไรที่ตำรวจพลร่มทำไม่ได้ ตายเสียดีกว่าละทิ้งหน้าที่ ตายในสนามรบ เป็นเกียรติของค่ายนเรศวร"
ภารกิจ > การปฏิบัติการสงครามพิเศษ

การปฏิบัติการสงครามพิเศษ คือการปฏิบัติการปฏิบัติการสงครามนอกแบบ ในการป้องกันและปราบปรามความไม่สงบ ซึ่งรวมไปถึงการปฏิบัติการจิตวิทยา เพื่อให้บรรลุวัตถุประสงค์ไม่ว่าจะเป็นทั้งการทหาร การเมือง เศรษฐกิจหรือสังคม ในพื้นที่ของข้าศึก พื้นที่ที่ล่อแหลม พื้นที่ที่ถูกข้าศึกเข้ายึดครอง และหลังแนวของข้าศึก โดยสามารถปฏิบัติการได้ทั้งยามสงบหรือยามสงครามเพื่อให้บรรลุเป้าหมาย โดยมุ่งเน้นในการปกปิดอำพรางปฏิบัติการเพื่อประโยชน์ของการปฏิบัติการและผลประโยชน์ของประเทศชาติ ภายใต้กรอบของยุทธวิธี ยุทธการ และยุทธศาสตร์
ภารกิจ > การยุทธส่งทางอากาศ

การยุทธส่งทางอากาศ (airborne operation) หรือการปฏิบัติการส่งทางอากาศ เป็นการเคลื่อนย้ายกำลังทั้งในส่วนของพลร่มและส่วนสนับสนุนเข้าไปยังเป้าหมายโดยการส่งทางอากาศ เพื่อปฏิบัติภารกิจทั้งในทางยุทธศาสตร์หรือยุทธวิธีในพื้นที่นั้น ๆ เข้าครอบครองพื้นที่หรือรักษาพื้นที่ โดยใช้ร่มชูชีพ หรือการบินลงด้วยอากาศยานขนส่งที่เหมาะสม
ภารกิจ > การยุทธเคลื่อนที่ทางอากาศ

ดูเพิ่ม: การยุทธ์เคลื่อนที่ทางอากาศ
การยุทธเคลื่อนที่ทางอากาศ (air assault) เป็นการเคลื่อนกำลังของกองกำลังภาคพื้นดินพร้อมกับอุปกรณ์สนับสนุนโดยใช้อากาศยานเข้าไปในพื้นที่แนวหลังของฝ่ายตรงข้ามด้วยความรวดเร็ว เพื่อยึดครองภูมิประเทศ ซึ่งส่วนใหญ่ปฏิบัติการโดยอากาศยานขึ้นลงแนวดิ่งอย่างเฮลิคอปเตอร์
ภารกิจ > การต่อต้านการก่อการร้าย

ดูเพิ่ม: การต่อต้านการก่อการร้าย
การต่อต้านการก่อการร้าย (Counter-Terrorism) เป็นการป้องกันและระงับไม่ให้เกิดเหตุการก่อการร้าย การตอบโต้เมื่อเกิดการก่อการร้ายขึ้น โดยตอบสนองต่อเหตุการณ์ด้วยความรวดเร็ว รวมไปถึงมาตรการด้านการข่าวในการต่อต้านการก่อการร้าย โดยมีหน่วยงานหลักในการปฏิบัติการคือ กองกำกับการ 3 กองบังคับการสนับสนุนทางอากาศ หรือ "หน่วยนเรศวร 261"
ภารกิจ > การฝึกอบรม

การฝึกอบรมให้กับบุคลากรของหน่วยงานเพื่อทบทวนให้เกิดความเชี่ยวชาญ การฝึกอบรมให้กับบุคลากรของสำนักงานตำรวจแห่งชาติ ทั้งในด้านของยุทธวิธีต่าง ๆ อาทิ การส่งกำลังทางอากาศด้วยการกระโดดหอสูง การฝึกในอุโมงค์ลม การโดดร่ม การฝึกอาวุธยุทธวิธีในการปฏิบัติการ การฝึกเกี่ยวกับหลักสูตรการส่งครามพิเศษ การปฏิบัติการจิตวิทยา การควบคุมฝูงชน การป้องกันและปราบปรามความไม่สงบในสถานการณ์ต่าง ๆ รวมไปถึงการสนับสนุนการฝึกอบรมให้กับหน่วยงานภาครัฐ ภาคเอกชน และองค์กรต่าง ๆ
หลักสูตรที่มีการฝึกอบรมโดยกองบังคับการสนับสนุนทางอากาศ อาทิ
การโดดร่มแบบสายกระตุก
หลักสูตรการโดดร่มขั้นพื้นฐาน (Airborne)
หลักสูตรการโดดร่มเพื่อแต่งตั้งในตำแหน่งนักโดดร่ม
หลักสูตรการโดดร่มทบทวนประจำปี
หลักสูตรผู้ควบคุมการโดดร่ม (Jumpmaster)
การโดดร่มแบบกระตุกเอง (Free Fall)
หลักสูตรการโดดร่มแบบกระตุกเองขั้นพื้นฐาน (Free Fall)
หลักสูตรการโดดร่มแบบกระตุกเองขั้นสูง (Advance Free Fall)
หลักสูตรการต่อต้านการก่อการร้าย
หลักสูตรค้นหาและช่วยเหลือผู้ประสบภัย (Sea Air Rescue)
หลักสูตรหน่วยปฏิบัติการพิเศษขั้นชำนาญการ (S.W.A.T Advance)
ภารกิจ > ถวายความปลอดภัยด้านการป้องกันและระงับอัคคีภัย

ถวายความปลอดภัยด้านการป้องกันและระงับอัคคีภัยในเขตพระราชฐานและที่ประทับ ทั้งในเขตกรุงเทพมหานคร และภายนอกกรุงเทพมหานคร รวมทั้งการสนับสนุนการบรรเทาสาธารณภัยให้กับประชาชน โดยกองกำกับการ 5 กองบังคับการสนับสนุนทางอากาศ
ภารกิจ > การช่วยเหลือและบรรเทาสาธารณภัย

ดำเนินการโดยกองร้อยกู้ชีพ กองกำกับการ 3 การให้การสนับสนุนและช่วยเหลือกู้ภัยตามที่ได้รับการร้องขอ อาทิ การค้นหาผู้ประสบภัยทางทะเล การค้นหาและช่วยเหลือผู้หลงป่า
นอกจากนี้ กองบังคับการสนับสนุนทางอากาศ กองบัญชาการตำรวจตระเวนชายแดนได้ร่วมปฏิบัติภารกิจในการร่วมปฏิบัติการค้นหาและกู้ภัยถ้ำหลวง โดยกำลังพลของกองร้อยกู้ชีพ จำนวน 10 นาย ถูกส่งไปเตรียมความพร้อมในวันที่ 26 มิถุนายน พ.ศ. 2561 ซึ่งต่อมา พลตำรวจเอก จักรทิพย์ ชัยจินดา ผู้บัญชาการตำรวจแห่งชาติในขณะนั้น ได้นำกำลังพลชุดดังกล่าวออกปฏิบัติการสำรวจค้นหาโพรงถ้ำและโพรงอากาศเหนือถ้ำหลวง เพื่อค้นหาแนวทางในการช่วยเหลือผู้ประสบภัยทั้ง 13 ราย โดยขณะปฏิบัติภารกิจได้มีหนึ่งในกำลังพลได้รับบาดเจ็บในขณะปฏิบัติภารกิจ แต่ก็ได้พักรักษาตัวและดีขึ้นในเวลาต่อมา
โครงสร้างภารกิจ

โครงสร้างของกองบังคับการสนับสนุนทางอากาศ กองบัญชาการตำรวจตระเวนชายแดน (ค่ายนเรศวร) ตามระเบียบสำนักงานตำรวจแห่งชาติ ว่าด้วยการกำหนดอำนาจหน้าที่ของส่วนราชการสำนักงานตำรวจแห่งชาติ พ.ศ. 2552 ประกอบไปด้วย
ฝ่ายอำนวยการ
กองกำกับการ 1
กองกำกับการ 2
กองกำกับการ 3
กองกำกับการ 4
กองกำกับการ 5
โครงสร้างภารกิจ > กองกำกับการ 1

กองกำกับการ 1 กองบังคับการสนับสนุนทางอากาศ "หน่วยตำรวจพลร่มรบพิเศษ" มีหน้าที่หลักในการปฏิบัติการสงครามพิเศษ การยุทธส่งทางอากาศ การยุทธเคลื่อนที่ทางอากาศ การยิงสนุนบสนุนด้วยอาวุธประจำหน่วย ปฏิบัติการจิตวิทยา สนับสนุนภารกิจการรักษาความสงบเรียบร้อย รักษาความมั่นคงภายในและการป้องกันประเทศ รวมไปถึงการรักษาผลประโยชน์ของประเทศตามแนวชายแดน
ปัจจุบันกองกำกับการ 1 ได้มีการวางกำลังประจำการอยู่ในพื้นที่จังหวัดชายแดนภาคใต้ของประเทศไทย เพื่อปฏิบัติภารกิจรักษาความสงบ ปฏิบัติการมวลชนสัมพันธ์และดูแลความปลอดภัยให้กับประชาชนในพื้นที่ที่เกิดเหตุการณ์ความไม่สงบตามฐานปฏิบัติการต่าง ๆ
สำหรับกองกำกับการ 1 ประกอบไปด้วยส่วนงานดังนี้
โครงสร้างภารกิจ > กองกำกับการ 1 > กองร้อยปฏิบัติการจิตวิทยา

ปฏิบัติการด้านจิตวิทยาเพื่อสนับสนุนการปฏิบัติงานของกองบังคับการสนับสนุนทางอากาศ และเป็นกำลังสนับสนุนในสภาวะสงคราม สภาวะฉุกเฉิน สถานการณ์ไม่ปกติ ด้านการปฏิบัติการสงครามพิเศษ การส่งยุทธทางอากาศ การยุทธเคลื่อนที่ทางอากาศ
โครงสร้างภารกิจ > กองกำกับการ 1 > กองร้อยอาวุธ

ปฏิบัติการด้านการยิงสนับสนุนให้กับหน่วยดำเนินกลยุทธ์ที่กำลังปฏิบัติการ รวมถึงเป็นกำลังสนับสนุนในสภาวะสงคราม สภาวะฉุกเฉิน สถานการณ์ไม่ปกติ ด้านการปฏิบัติการสงครามพิเศษ การส่งยุทธทางอากาศ การยุทธเคลื่อนที่ทางอากาศ
โครงสร้างภารกิจ > กองกำกับการ 1 > กองร้อยรบพิเศษ 1 - 4

ปฏิบัติการด้านกลยุทธ์ในการปฏิบัติการสงครามพิเศษ การส่งยุทธทางอากาศ การยุทธเคลื่อนที่ทางอากาศ การรักษาความสงบเรียบร้อยและความมั่นคง ป้องกันรักษาการณ์ชายแดนไทย
โครงสร้างภารกิจ > กองกำกับการ 2

กองกำกับการ 2 กองบังคับการสนับสนุนทางอากาศ มีหน้าที่เกี่ยวกับการสนับสนุนการรักษาความสงบเรียบร้อยในการป้องกันและปราบปรามการก่อความไม่สงบรวมไปถึงการก่อการร้าย การควบคุมฝูงชนตามการร้องขอของสำนักงานตำรวจแห่งชาติ งานด้านกิจการพลเรือนและการช่วยเหลือประชาชนตามแนวชายแดน และเป็นกำลังสนับสนุนในการปฏิบัติการในสภาวะสงคราม สภาวะฉุกเฉิน และสถานการณ์ไม่ปกติ ในการยุทธส่งทางอากาศ การยุทธเคลื่อนที่ทางอากาศ ประกอบไปด้วยหน่วยงานภายในคือ
โครงสร้างภารกิจ > กองกำกับการ 2 > กองร้อย 1 - 4

ปฏิบัติหน้าที่ในการสนับสนุนการรักษาความสงบ ป้องกันและปราบปรามความไม่สงบ และการปราบปรามการก่อการร้าย และเป็นกำลังสนับสนุนในสถานการณ์ไม่ปกติ สภาวะฉุกเฉิน สภาวะสงคราม ด้วยการยุทธส่งทางอากาศ และการยุทธเคลื่อนที่ทางอากาศ
โครงสร้างภารกิจ > กองกำกับการ 3

บทความหลัก: นเรศวร 261
กองกำกับการ 3 กองบังคับการสนับสนุนทางอากาศ "หน่วยนเรศวร 261" มีหน้าที่หลักในการปฏิบัติการต่อต้านการก่อการร้ายสากล การก่อการร้ายในเขตเมือง การรักษาความปลอดภัย การเก็บกู้และทำลายวัตถุระเบิด ช่วยเหลือผู้ประสบภัย และสนับสนุนการรักษาความสงบและความมั่นคงภายใน การหาข่าวกรองเชิงยุทธวิธี และเป็นกำลังสนับสนุนสภาวะสงคราม ทางด้านการปฏิบัติการสงครามพิเศษ การส่งยุทธทางอากาศ การยุทธเคลื่อนที่ทางอากาศ ในสถานการณ์ที่ไม่ปกติ ประกอบไปด้วยส่วนงานต่าง ๆ ดังนี้
โครงสร้างภารกิจ > กองกำกับการ 3 > กองร้อยปฏิบัติการพิเศษที่ 1

ปฏิบัติการด้านการต่อต้านการก่อการร้ายสากล การก่อการร้ายในเขตเมือง และเป็นกำลังสนับสนุนในสภาวะสงคราม สภาวะฉุกเฉิน สถานการณ์ไม่ปกติ ด้านการปฏิบัติการสงครามพิเศษ การส่งยุทธทางอากาศ การยุทธเคลื่อนที่ทางอากาศ เป็นกำลังหลักของหน่วยนเรศวร 261
โครงสร้างภารกิจ > กองกำกับการ 3 > กองร้อยปฏิบัติการพิเศษที่ 2 - 3

ปฏิบัติการถวายความปลอดภัยพระมหากษัตริย์ พระราชินี รัชทายาท ผู้สำเร็จราชการแทนพระองค์ พระบรมวงศานุวงศ์ และพระราชอาคันตุกะ รวมไปถึงการรักษาความปลอดภัยให้แก่บุคคลสำคัญ และเป็นกำลังสนับสนุนในสภาวะสงคราม สภาวะฉุกเฉิน สถานการณ์ไม่ปกติ ด้านการปฏิบัติการสงครามพิเศษ การส่งยุทธทางอากาศ การยุทธเคลื่อนที่ทางอากาศ
โครงสร้างภารกิจ > กองกำกับการ 3 > งานเก็บกู้วัตถุระเบิด

ปฏิบัติหน้าที่ด้านการค้นหา เก็บกู้ พิสูจน์ทราบ และทำลายวัตถุระเบิด การตรวจสถานที่หลังเกิดเหตุระเบิด การป้องกันการก่อวินาศกรรมและต่อต้านการก่อการร้าย รวมไปถึงการตรวจสอบสถานที่ประทับเพื่อถวายความปลอดภัย และรักษาความปลอดภัยของพื้นที่ และการปฏิบัติงานเพื่อสนับสนุนภารกิจของสำนักงานตำรวจแห่งชาติ
โครงสร้างภารกิจ > กองกำกับการ 3 > กองร้อยกู้ชีพ

ปฏิบัติหน้าที่ด้านการกู้ชีพ กู้ภัย การค้นหาและช่วยเหลือผู้ประสบภัย รวมไปถึงเป็นกำลังสนับสนุนในสภาวะสงคราม สภาวะฉุกเฉิน สถานการณ์ไม่ปกติ ด้านการปฏิบัติการสงครามพิเศษ การส่งยุทธทางอากาศ การยุทธเคลื่อนที่ทางอากาศ
โครงสร้างภารกิจ > กองกำกับการ 3 > กองร้อยระวังป้องกันที่ 1 - 3

ปฏิบัติหน้าที่ในการสนับสนุนและร่วมปฏิบัติการต่อต้านการก่อการร้ายสากล การก่อการร้ายในเมือง และการก่อความไม่สงบ พร้อมทั้งเป็นกำลังสนับสนุนในสภาวะสงคราม สภาวะฉุกเฉิน สถานการณ์ไม่ปกติ ด้านการปฏิบัติการสงครามพิเศษ การส่งยุทธทางอากาศ การยุทธเคลื่อนที่ทางอากาศ
โครงสร้างภารกิจ > กองกำกับการ 4

กองกำกับการ 4 กองบังคับการสนับสนุนทางอากาศ มีหน้าที่หลักในการฝึก อบรม ศึกษา วิจัย และพัฒนาเกี่ยวกับการส่งครามพิเศษ ทั้งด้านอาวุธ ยุทธวิธี โดยมีผลงานการวิจัยพัฒนา อาทิ นวัตกรรมการฝึกสถานีหอสูง การฝึกสถานีล้มตัว การฝึกกับเครื่องมือจำลองที่ทันสมัยคืออุโมงค์ลมเพื่อฝึกซ้อมก่อนการกระโดดร่มจริง และเป็นกำลังสนับสนุนในสถานการณ์ไม่ปกติ ภาวะฉุกเฉิน สภาวะสงคราม ในด้านของการการยุทธส่งทางอากาศ การยุทธเคลื่อนทางอากาศ และการสงครามพิเศษ ประกอบไปด้วย
โครงสร้างภารกิจ > กองกำกับการ 4 > กองร้อยฝึกรบพิเศษ

ดำเนินการฝึกเกี่ยวกับหลักสูตรการส่งครามพิเศษ การปฏิบัติการจิตวิทยา การควบคุมฝูงชน การป้องกันและปราบปรามความไม่สงบในสถานการณ์ต่าง ๆ และเป็นกำลังสนับสนุนในสถานการณ์ไม่ปกติ ภาวะฉุกเฉิน และสภาวะสงคราม ในการปฏิบัติการสงครามพิเศษ การยุทธส่งทางอากาศ การยุทธเคลื่อนที่ทางอากาศ
โครงสร้างภารกิจ > กองกำกับการ 4 > กองร้อยฝึกอาวุธ ยุทธวิธี

ดำเนินการฝึกเกี่ยวกับการใช้อาวุธและยุทธวิธีพิเศษต่าง ๆ การต่อต้านและปราบปรามการก่อการร้าย การรักษาความปลอดภัยในสถานการณ์ต่าง ๆ การเก็บกู้และทำลายวัตถุระเบิด และการค้นหาช่วยเหลือผู้ประสบภัย รวมถึงเป็นกำลังสนับสนุนในสถานการณ์ไม่ปกติ ภาวะฉุกเฉิน และสภาวะสงคราม ในการปฏิบัติการสงครามพิเศษ การยุทธส่งทางอากาศ การยุทธเคลื่อนที่ทางอากาศ
โครงสร้างภารกิจ > กองกำกับการ 4 > กองร้อยฝึกส่งกําลังทางอากาศ

ดำเนินการฝึกเกี่ยวกับการโดดร่ม ทั้งในส่วนของนักโดดร่ม การควบคุมการโดดร่ม การส่งกำลังทางอากาศยาน และเป็นกำลังสนับสนุนในสถานการณ์ไม่ปกติ ภาวะฉุกเฉิน และสภาวะสงคราม ในการปฏิบัติการสงครามพิเศษ การยุทธส่งทางอากาศ การยุทธเคลื่อนที่ทางอากาศ
โครงสร้างภารกิจ > กองกำกับการ 5

กองกำกับการ 5 กองบังคับการสนับสนุนทางอากาศ "ตำรวจพลร่มดับเพลิง" เป็นกองกำกับการที่มีภารกิจหลักในการถวายความปลอดภัยและการป้องกันระงับอัคคีภัยในเขตพระราชฐาน ทั้งในเขตพื้นที่กรุงเทพมหานคร 5 แห่ง และเขตพระราชฐานนอกพื้นที่กรุงเทพมหานคร รวมถึงสนับสนุนในด้านของการบรรเทาสาธารณภัย การฝึกอบรมด้านการบรรเทาสาธารณภัยให้แก่หน่วยงานและประชาชน
หน่วยงานภายในอื่น ๆ > ฝึกศูนย์ฝึกรบพิเศษฤทธิฤาชัย ค่ายฝึกรบพิเศษตำรวจพลร่ม (ป่าละอู)

ฝึกศูนย์ฝึกรบพิเศษฤทธิฤาชัย ค่ายฝึกรบพิเศษตำรวจพลร่ม (ป่าละอู) สังกัดกองบังคับการสนับสนุนทางอากาศ ตั้งอยู่ที่ ตำบลห้วยสัตว์ใหญ่ อำเภอหัวหิน จังหวัดประจวบคีรีขันธ์ เป็นศูนย์ฝึกเกี่ยวกับการฝึกการทำการรบในภูมิประเทศป่าเขา ซึ่ง นักเรียนพลร่มทุกนายจะต้องผ่านการฝึกจากที่นี่อย่างน้อย 3 เดือน เพื่อฝึกและทดสอบการดำรงชีพในป่า
หน่วยงานภายในอื่น ๆ > บ้านพักสวัสดิการ ตำรวจพลร่มค่ายนเรศวร

กองบังคับการสนับสนุนทางอากาศ มีบ้านพักสวัสดิการเปิดให้บริการนักท่องเที่ยว ประชาชนและข้าราชการตำรวจสำหรับพักผ่อนตากอากาศริมทะเล ระหว่างค่ายนเรศวรและพระราชนิเวศน์มฤคทายวัน ประกอบด้วยอาคารชุดแบบทาวน์เฮ้าส์ อาคารพักแบบเดี่ยว และอาคารจัดเลี้ยงขนาดเล็ก
ดูเพิ่ม

การยุทธ์เคลื่อนที่ทางอากาศ
หน่วยบัญชาการสงครามพิเศษ
เจมส์ วิลเลียม แลร์
พลร่ม
กองร้อยกู้ชีพ ตำรวจพลร่มค่ายนเรศวร กำลังโรยตัวลงไปสำรวจโพรงอากาศเหนือถ้ำหลวง
ศาลเจ้าโจวซือกง ตลาดน้อย

| ศาลเจ้าโจวซือกง   ศาลเจ้าโจวซือก๋ง |
| --- | --- |
順興宮
ศาลเจ้าโจวซือกง ในเดือนมิถุนายน พ.ศ. 2566
ศาสนา
ศาสนา: ศาสนาชาวบ้านจีน
จังหวัด: กรุงเทพมหานคร
เทพ: เฉ่งจุ้ยจ้อซู (เทพโจวซือกง)
เทศกาล: เทศกาลกินเจ
หน่วยงานกำกับดูแล: สมาคมฮกเกี้ยนแห่งประเทศไทย
ปีที่อุทิศ: พ.ศ. 2347
ที่ตั้ง
ที่ตั้ง: 758 ซอยภาณุรังษี แขวงตลาดน้อย เขตสัมพันธวงศ์
ประเทศ: ประเทศไทย
สถาปัตยกรรม
ประเภท: สถาปัตยกรรมจีน
รูปแบบ: สถาปัตยกรรมฮกเกี้ยน
ผู้ก่อตั้ง: เศรษฐีชาวจีนฮกเกี้ยนแซ่โซว
เสร็จสมบูรณ์: พ.ศ. 2347
ทิศทางด้านหน้า: ทิศตะวันตก
ศาลเจ้าโจวซือกง (ตัวเต็ม: 順興宮清水祖師公廟噠叻仔) เป็นศาลเจ้าเทพโจวซือกงของกลุ่มชาวจีนฮกเกี้ยน ก่อสร้างขึ้นในปี พ.ศ. 2347 หรือตรงกับสมัยรัชกาลที่ 1 ตั้งอยู่ในบริเวณ ตลาดน้อย แขวงตลาดน้อย เขตสัมพันธวงศ์ ปัจจุบันอยู่ภายใต้การดูแลของสมาคมฮกเกี้ยนแห่งประเทศไทย
ประวัติ

ศาลเจ้าแห่งนี้สร้างเมื่อใดไม่เป็นที่ทราบแน่ชัด แต่ตามหินศิลาบันทึกของศาลเจ้าบันทึกไว้ว่า สร้างเมื่อวันดีปีเจียชิ่งเจี้ยจื่อเหนียน เป็นปีที่ 9 ในจักรพรรดิเจียชิ่ง (จีน: 嘉慶甲子年) ซึ่งตรงกับ ค.ศ. 1804 และ พ.ศ. 2347 ตรงกับรัชสมัยพระบาทสมเด็จพระพุทธยอดฟ้าจุฬาโลกมหาราช รัชกาลที่ 1 แห่งกรุงรัตนโกสินทร์ โดยเศรษฐีชาวจีนฮกเกี้ยนแซ่โซว (จีน: 蘇) จากเมืองจวนจิว มณฑลฮกเกี้ยน ที่เข้ามาพึ่งพระบรมโพธิสมภารเปิดโรงเผ่าถ่าน ริมแม่น้ำเจ้าพระยาในย่านบ้านตลาดน้อย ได้นำพาเทพเจ้าเฉ่งจุ้ยจ้อซู (จีน: 清水祖師公) ที่ตนนับถือมาแต่เมืองจีนมาบูชาและได้ตั้งศาลเจ้าให้ท่านได้ประทับ เนื่องจากเฉ่งจุ้ยจ้อซูกงมีชาติภูมิกำเนิดเป็นชาวฮกเกี้ยนและในย่านชุมชนจีนตลาดน้อยเดิมเป็นชุมชนของชาวจีนฮกเกี้ยน ทำให้ศาลของพระเฉ่งจุ้ยจ้อซูกงได้รับความนับถือสืบเนื่องเรื่อยมา
ลักษณะสถาปัตยกรรม

ศาลเจ้าโจวซือกงเดิมสร้างด้วยไม้ทั้งหลัง ต่อมาได้เปลี่ยนเป็นก่ออิฐผสมไม้ ลักษณะตัวอาคารรูปแบบสถาปัตยกรรมจีนฮกเกี้ยนโบราณ ในอดีตมีแค่หลังเดียว ต่อมาได้ต่อเดิมเป็นสามหลังทะลุติดถึงกัน ภายในและภายนอก มีการตกแต่งหลังคาและผนังด้วยตุ๊กตาปูนปั้นจีนประดับกระเบื้องศิลปะฮกเกี้ยน ตามเทพนิยายจีน มีไม้แกะสลักประดับตามขื่อหลังคา คาน ช่องลมและแท่นบูชาอย่างวิจิตรสวยงาม ผนังสองด้านของศาลมีปูนปั้นประดับกระเบี้องรูปเสื้อขาวแปะฮ่อประจำทิศตะวันตก และมังกรเขียวแชเหล็งประจำทิศตะวันออก ตามคติจีน (เต่าดำฮ่อกู้ประจำทิศเหนือ หงส์แดงอั้งฮ่องประจำทิศใต้) นอกจากนั้นรูปสลักของท่านได้อัญเชิญมาจากมณฑลฮกเกี้ยนประเทศจีน มีขนาดยาวหน้าตักประ 3 เมตร สูง 5 เมตร
แท่นบูชาภายในศาล > ซุนเฮงเกียง

ซุนเฮงเกียง (จีน: 順興宮) เป็นอาคารประธานของศาลประกอบด้วย
ทีกงตั๋ว (จีน: 天公壇) ที่ไหว้ฟ้าดิน
จ้อซูตั๋ว (จีน: 祖師壇) แท่นบูชาหลักของศาลเจ้า ที่ประดิษฐานพระเฉ่งจุ้ยจ้อซู
เฮียบเทียนตั๋ว (จีน: 協天壇) แท่นบูชาเทพเจ้ากวนอู หรือ เฮียบเทียไต่เต้ (จีน: 協天大帝)
ซ่งเต้ตั๋ว (จีน: 上帝壇) แท่นบูชาเจ้าพ่อเสือ หรือ เฮี้ยนเทียนซ่งเต้ (จีน: 玄天上帝)
ซ่าจับลักเทียนล้อ (จีน: 三十六天羅) แท่นบูชาเทพสวรรค์ 36 พระองค์
มาจ้อโจว (จีน: 媽祖座) แท่นบูชาเจ้าแม่ทับทิม หรือ เทียนซ่งเซ่งโบ้ (จีน: 天上聖母)
ไท่จู้โจว (จีน: 太子座) แท่นบูชาเทพเจ้าเด็ก
แท่นบูชาภายในศาล > ซุนเฮงซี

ซุนเฮงซี (จีน: 順興寺) อาคารฝั่งตะวันออก
ฮูกุ้ยปุดจ้อ (จีน :富貴佛祖) หรือ พระสังกัจจายน์
จูหลายปุดจ้อ (จีน: 如來佛祖)
ตั๋นเซ่งอ๋อง (จีน: 陳聖王)
แท่นบูชาภายในศาล > ฮุยหล่ำตั๋ว

ฮุยหล่ำตั๋ว (จีน: 回南壇) อาคารฝั่งทิศตะวันตก เป็นแดนผู้วายชนม์
เทศกาล

เทศกาลตรุษจีน (จีน:正月春節)
เทศกาลสารทจีนและเทศกาลพ้อต่อ (จีน:中元普渡盂蘭盆會)
เทศกาลกินเจ (จีน:九皇大帝九皇勝會)
ชวลิต เลาหอุดมพันธ์

| พันตำรวจตรีชวลิต เลาหอุดมพันธ์ท> ม. |
| --- | --- |
ชวลิตในงาน 1 ปี 'อนาคตใหม่'   เดินไปด้วยกัน ปี พ.ศ. 2562

สมาชิกสภาผู้แทนราษฎร แบบบัญชีรายชื่อ
ดำรงตำแหน่ง 24 มีนาคม พ.ศ. 2562 – 20 มีนาคม พ.ศ. 2566  (3 ปี 361 วัน)
 
ข้อมูลส่วนบุคคล
เกิด: 23 พฤษภาคม พ.ศ. 2529 (38 ปี) อำเภอพระประแดง   จังหวัดสมุทรปราการ
พรรคการเมือง: อนาคตใหม่ (2561–2563)   ก้าวไกล (2563–2567)   ประชาชน (2567–ปัจจุบัน)
คู่สมรส: พุธิตา ชัยอนันต์   (สมรส 2564)
บุตร: 1
ชื่อเล่น: เพียว

พันตำรวจตรี ชวลิต เลาหอุดมพันธ์ ท.ม. (เกิด 23 พฤษภาคม พ.ศ. 2529) ชื่อเล่น เพียว เป็นตำรวจและนักการเมืองชาวไทย อดีตสมาชิกสภาผู้แทนราษฎรแบบบัญชีรายชื่อ สังกัดพรรคอนาคตใหม่ และพรรคก้าวไกล ปัจจุบันสังกัดพรรคประชาชน
ประวัติ

ชวลิต เลาหอุดมพันธ์ จบการศึกษาระดับมัธยมศึกษาที่ โรงเรียนสมุทรปราการ และ สำเร็จการศึกษาปริญญาตรี วิทยาศาสตรบัณฑิต สาขาฟิสิกส์ จุฬาลงกรณ์มหาวิทยาลัย
และเป็นผู้เขียนหนังสือ “ฟิสิกส์ขนมหวาน” หนังสือฟิสิกส์สำหรับนักเรียนมัธยมปลาย และได้รับความนิยมอย่างแพร่หลายจนถึงปัจจุบัน
ชีวิตส่วนตัว

ชวลิตสมรสกับ พุธิตา ชัยอนันต์ ในปี พ.ศ. 2564 โดยพุธิตาได้เป็นสมาชิกสภาผู้แทนราษฎรในนามพรรคก้าวไกล ในเวลาต่อมา
การทำงาน

หลังจากสำเร็จการศึกษา ชวลิตได้ทำงานเป็นนักวิทยาศาสตร์ กลุ่มงานตรวจสถานที่เกิดเหตุ และกลุ่มงานตรวจทางเคมี ฟิสิกส์กองพิสูจน์หลักฐาน โดยได้รับบรรจุในวันที่ 16 ตุลาคม พ.ศ.2551  ชวลิตได้ทำงานตรวจพิสูจน์หลักฐานในคดีที่ต้องใช้ความรู้ทางฟิสิกส์มากกว่า 1,000 คดี เป็น เวลา 10 ปี กับ 1 เดือน มีคดีดังมากมาย เช่น คดีที่นาย บรรยิน ตั้งภากรณ์ ฉ้อโกงหุ้นและฆาตกรรมเสี่ยชูวงศ์ และคดีบอส อยู่วิทยาขับรถชนตำรวจ เป็นต้น ก่อนที่จะลาออกจากราชการในวันที่ 18 พฤศจิกายน พ.ศ. 2561 เพื่อมาลงสมัครรับเลือกตั้ง
การทำงาน > การเมือง

ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 เขาได้ลงสมัครรับเลือกตั้งแบบบัญชีรายชื่อลำดับที่ 41 สังกัดพรรคอนาคตใหม่ และได้รับเลือกตั้ง โดยได้รับแต่งตั้งจากสภาให้เป็นกรรมาธิการวิทยาศาสตร์ เทคโนโลยี วิจัย และนวัตกรรมด้วย
ชวลิต เป็นผู้ออกมาแถลงข่าวยืนยันการกระทำผิดของนายวรยุทธ์ อยู่วิทยา ในในช่วงเวลาที่ผู้คนหมดหวังกับการที่อัยการสูงสุดสั่งไม่ฟ้องคดีนี้ เป็นคนแรกด้วยหลักการทางวิทยาศาสตร์ที่ไม่สามารถถูกโต้แย้งได้ และสามารถยืนยันรายละเอียดต่างๆ ในประเด็นท่าทางการชน และอัตราเร็วได้ โดยหักล้างคำให้การของพยานเท็จและการคำนวณอัตราเร็วโดยนักวิชาการระดับรองศาสตราจารย์จากมหาวิทยาลัยเทคโนโลยีพระจอมเกล้าพระนครเหนือ ที่คำนวณอัตราเร็วของนายวรยุทธจากการเอาความยาวเส้นทะแยงมุมของรถมาหารด้วยเวลาจนได้ตัวเลขไม่เกิน 80 กิโลเมตรต่อชั่วโมง ซึ่งต่ำกว่าที่กฎหมายกำหนด ที่อยู่ในสำนวนของอัยการ ชวลิตฯ ก็ให้สัมภาษณ์ชี้แจงด้วยหลักฐานและวิทยาศาสตร์ เพื่อหักล้างพยานเท็จและหักล้างการคำนวณอัตราเร็วที่ผิดอย่างสิ้นสงสัย จนสังคมกดดันให้เจ้าหน้าที่กลับมาดำเนินคดีนี้ต่อ และดำเนินการเอาผิดข้าราชการระดับสูงที่มีส่วนทุจริตในการช่วยเหลือผู้ต้องหาในคดีนี้
ภายหลังพรรคอนาคตใหม่ถูกยุบ เขาจึงย้ายมาสังกัดพรรคก้าวไกล โดยเขามีบทบาทอีกครั้ง ในช่วงการพิจารณาพระราชบัญญัติตำรวจ โดยวาระที่ 2 เขาได้สงวนความเห็นในการปฏิรูปตำรวจไว้มากกว่าหนึ่งร้อยมาตราครอบคลุมทุกด้านของการปฏิรูปตำรวจ ซึ่งหนึ่งในมาตราที่ชวลิตสงวนไว้ที่ถูกพูดถึงกันมากคือ เขาเสนอให้เพิ่มความในมาตรา 143 วรรคสอง “ข้าราชการตำรวจทุกเพศมีสิทธิและเสรีภาพในการไว้ผมสั้นหรือยาวก็ได้ โดยสุภาพและเรียบร้อย การออกกฎ ระเบียบ หรือคำสั่งเกี่ยวกับทรงผมข้าราชการตำรวจ ให้จำกัดสิทธิและเสรีภาพได้เท่าที่จำเป็นเพื่อความสุภาพและเรียบร้อยเท่านั้น” ทว่าการลงมติเห็นด้วยกับร่างเดิมของกรรมาธิการนั้น มีความเห็นชอบที่จะคงไว้ดังเดิม ไม่มีการแก้ไขทั้งสิ้น 382 เสียง ต่อ 19 เสียง งดออกเสียง 2 และไม่ลงคะแนน 7 เสียง ทำให้การเสนอเพิ่มความในมาตรา 143 วรรคสองเป็นอันตกไป
และในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 เขาได้ลงสมัครรับเลือกตั้งแบบบัญชีรายชื่อลำดับที่ 46 ซึ่งเป็นลำดับที่ยากในการได้เป็นสมาชิกสภาผู้แทนราษฎร แต่ในขณะเดียวกัน เขาก็ได้ทำหน้าที่เป็นผู้ช่วยหาเสียงให้กับ พุธิตา ชัยอนันต์ ภรรยาของตน ซึ่งลงสมัครในเขต 4 จังหวัดเชียงใหม่
หลังจากมีการแก้ไขระเบียบทรงผมตำรวจ ซึ่งดำเนินโดย พลตำรวจเอก ต่อศักดิ์ สุขวิมล ผู้บัญชาการตำรวจแห่งชาติคนใหม่ ชวลิตได้ออกมาโพสต์ว่า ขอบคุณแทนข้าราชการตำรวจทุกคนที่ยกเลิกทรงผมขาวสามด้านให้ โดยที่ไม่ต้องรอให้พิธาเป็นนายกฯ ก่อน
การทำงาน > สมาชิกสภาผู้แทนราษฎร

การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 แบบบัญชีรายชื่อ สังกัดพรรคอนาคตใหม่ → พรรคก้าวไกล
ผลงานหนังสือ

ฟิสิกส์ขนมหวาน
เครื่องราชอิสริยาภรณ์

พ.ศ. 2563 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นที่ 2 ทวีติยาภรณ์มงกุฎไทย (ท.ม.)
แหล่งข้อมูลอื่น

ชวลิต เลาหอุดมพันธ์ ที่เฟซบุ๊ก
ชวลิต เลาหอุดมพันธ์ ที่เอกซ์ (ทวิตเตอร์)
ช่อง ชวลิต เลาหอุดมพันธ์ ที่ ยูทูบ
นักดาราศาสตร์

กาลิเลโอ ผู้ได้รับยกย่องทั่วไปว่าเป็นบิดาของนักดาราศาสตร์ยุคใหม่
นักดาราศาสตร์ เป็นนักวิทยาศาสตร์ที่ทำการค้นคว้าหาข้อเท็จจริงเกี่ยวกับดาราศาสตร์หรือฟิสิกส์ดาราศาสตร์ แต่เดิมมาในอดีตกาล นักดาราศาสตร์ นักฟิสิกส์ หรือนักปรัชญา มักจะเป็นบุคคลคนเดียวกัน เพราะเป็นผู้สืบหาข้อเท็จจริงเกี่ยวกับธรรมชาติ ต่อมาผู้ที่ให้ความสนใจกับปรากฏการณ์บนท้องฟ้าเป็นพิเศษ จึงเรียกเฉพาะเจาะจงไปว่าเป็น "นักดาราศาสตร์"
แหล่งข้อมูลอื่น

สมาคมดาราศาสตร์ไทย
สมาคมดาราศาสตร์อเมริกัน
สหพันธ์ดาราศาสตร์นานาชาติ
สมาคมดาราศาสตร์แห่งแปซิฟิก
การสูบบุหรี่กับสุขภาพ

ปกรายงาน การสูบบุหรี่กับสุขภาพ
การสูบบุหรี่กับสุขภาพ: รายงานโดยคณะกรรมการที่ปรึกษาผู้อำนวยการกรมบริการสาธารณสุช (อังกฤษ: Smoking and Health: Report of the Advisory Committee to the Surgeon General of the Public Health Service) เป็นรายงานฉบับสำคัญที่ตีพิมพ์ในวันที่ 11 มกราคม 1964 โดยคณะกรรมการที่ปรึกษาผู้อำนวยการกรมบริการสาธารณสุข ว่าด้วยการสูบบุหรี่กับสุขภาะ (Surgeon General's Advisory Committee on Smoking and Health) นำโดยลูเทอร์ แทรี ผู้อำนวยการกรมบริการสาธารณสุขของสหรัฐ รายงานฉบับนี้ระบุถึงผลกระทบต่อสุขภาพในทางลบจากการสูบใบยาสูบ โดยค้นพบว่าการสูบบุหรี่มีความสัมพันธ์เกี่ยวเนื่องกับการเกิดโรคหลอดลมอักเสบเรื้อรัง, โรคถุงลมโป่งพอง, โรคหัวใจ และโรคมะเร็งปอด รายงานฉบับนี้กลายมาเป็นหนึ่งในข่าวใหญ่แห่งปี 1964 และนำไปสู่การออกนโยบายเช่น รัฐบัญญัติว่าด้วยการโฆษณาและติดป้ายบนหีบห่อของบุหรี่ในปี 1965 และรัฐบัญญัติสาธารณสุขว่าด้วยการสูบบุหรี่ในปี 1969
ภูมิหลัง

ก่อนหน้าที่รายงานฉบับนี้จะถูกตีพิมพ์ ผลกระทบต่อสุขภาพของใบยาสูบเป็นประเด็นที่ถกเถียงโดยทั้งผู้บริโภคบุหรี่, ผู้ชำนาญการทางการแพทย์ และรัฐบาล นับตั้งแต่ใบยาสูบและการสูบบุหรี่ถูกนำเสนอเข้ามายังวัฒนธรรมยุโรป หลักฐานเป็นชิ้นเป็นอันที่แสดงให้เห็นผลของความเจ็บป่วยจากการสูบบุหรี่เริ่มมีอย่างชัดแย้งมากขึ้นในช่วงต้นถึงกลางศตวรรษที่ 20 ที่ซึ่งมีการเผยแพร่การศึกษาระยะยาวจำนวนมาก เช่น ผลการศึกษาเชิงระบาดวิทยาของริชาร์ด ดอลล์ และผลการศึกษาทางพยาธิวิทยาของออสการ์ เอาเออร์บาค ในวันที่ 12 มิถุนายน 1957 ผู้อำนวยการแพทย์ (Surgeon General) เลอรอย เบอร์นี "ประกาศให้กรมบริการสาธารณสุขสหรัฐ (Public Health Service) ยอมรับอย่างเป็นทางการว่าหลักฐานที่มีชี้ให้เห็นถึงความสัมพันธ์แบบเป็นเหตุเป็นผล (causal relationship) ระหว่างการสูบบุหรี่และมะเร็งปอด" คณะกรรมการจากราชวิทยาลัยแพทย์ของสหราชอาณาจักรตีพิมพ์รายงานในวันที่ 7 มีนาคม 1962 ซึ่ง "กล่าวโทษว่าการสูบบุหรี่เป็นสาเหตุอย่างชัดแจ้งของมะเร็งปอดและโรคหลอดลมอักเสบ" รวมถึง "ยังเป็นไปได้ว่าจะมีส่วนก่อโรคหลอดเลือดหัวใจเช่นกัน" ด้วยแรงกดดันจากสมาคมมะเร็งอเมริกัน, สมาคมหัวใจอเมริกัน, สมาคมปอดบวมแห่งชาติ และ สมาคมสาธารณสุขอเมริกัน ประธานาธิบดี จอห์น เอฟ เคนเนดี รับรองการก่อตั้งคณะกรรมการของแทรีเพื่อศึกษาประเด็นดังกล่าว คณะกรรมการพบปะกันในเดือนพฤศจิกายน 1962 ถึง มกราคม 1964 และทำการวิเคราะห์บทความกับงานวิจัยเชิงวิทยาศาสตร์มากกว่า 7,000 ฉบับ